作塞上射獵行
作者：李廌
朝代：宋

paragraphs: 塞雲委地如潑墨，惡風吹沙變黄黑。
紫髯將軍柳葉甲，銀騣護闌白玉勒。
鐵林子弟八九千，飲馬渡橋過河北。
沙漠黓地古戰場，寸草不生地皮赤。
將軍指呼令鼓鼙，旌旆悠悠動堅壁。
壯夫露股挾纊溫，蕃馬鞘脚寒有力。
龜手荷戈指欲墜，氣結冰凌滿須歷。
前驅蕭蕭近林翳，軍聲業業震金革。
怪狐跳梁罔兩避，虎豹驚駭喪膽魄。
山根淺草枯槎枒，隠隠葉下見兔跡。
武夫張罝四散逐，雙兔雌雄中金鏑。
自云舍矢不失馳，手持雙兔有德色。
凱旋如殪大兕歸，喜非詭遇無所獲。
常聞武功貴時習，忘戰必危欲定國。
蒐田以時選車徒，士卒素練務嚴翼。
季冬物成農事休，民閒庶類亦蕃殖。
泮上虎臣獻俘馘，淮夷攸服遠人格。
悲夫王澤寖熄多鬼蜮，蒙恬白起爲民賊。
君不見長平鬼哭萬人塚，擊破秦坑髑髏白。